作者:白居易
標題:宅西有流水牆下構小樓臨玩之時頗有幽趣因命歌酒聊以自娛獨醉獨吟偶題五絕句
內容:伊水分來不自由，無人解愛為誰流。家家拋向牆根底，唯我栽蓮越小樓。水色波文何所似，麴塵羅帶一條斜。莫言羅帶春無主，自置樓來屬白家。日灩水光搖素壁，風飄樹影拂朱欄。皆言此處宜弦管，試奏霓裳一曲看。霓裳奏罷唱梁州，紅袖斜翻翠黛愁。應是遙聞勝近聽，行人慾過盡回頭。獨醉還須得歌舞，自娛何必要親賓。當時一部清商樂，亦不長將樂外人。